
RAPORT  COMUN
asupra propunerii legislative privind emiterea, acordarea şi utilizarea de tichete pentru stimularea utilizării tehnologiei informaţiei  
În conformitate cu prevederile art. 95 din Regulamentul Camerei Deputaţilor, republicat, Comisia pentru buget, finanţe şi bănci şi Comisia pentru tehnologia informaţiei şi comunicaţiilor au fost sesizate spre dezbatere cu propunerea legislativă privind emiterea, acordarea şi utilizarea de tichete pentru stimularea utilizării tehnologiei informaţiei, trimis cu adresa nr. PL.x 499 din 3 septembrie 2008.
Propunerea legislativă privind emiterea, acordarea şi utilizarea de tichete pentru stimularea utilizării tehnologiei informaţiei, a fost avizată favorabil de Consiliul Legislativ, cu avizul nr. 361 din 24.03.2008.
Comisia juridică, de disciplină şi imunităţi a avizat negativ propunerea legislativă, prin avizul nr.499/27.01.2009.
Comisia pentru muncă şi protecţie socială a avizat negativ propunerea legislativă, prin avizul nr.27/325 din 11.02.2009.
Guvernul, prin adresa nr.1063/12.05.2008, nu susţine adoptarea acestei iniţiative legislative. 
În şedinţa din 23.06.2008, Senatul a respins propunerea legislativă.


Propunerea legislativă, iniţiată de dl deputat Varujan Pambuccian, stabileşte condiţiile de emitere, acordare şi utilizare a biletelor de valoare pentru uz personal a tehnologiei informaţiei, în vederea dezvoltării abilităţilor necesare la locul de muncă, în calitate de angajat. Tichetele se acordă angajaţilor sau funcţionarilor, la cerere, dacă angajatorul (agent economic, autorităţi autonome, autorităţi şi instituţii publice ale administraţiei centrale şi locale sau persoane care realizează venituri din activităţi independente sau venituri din activităţi agricole, pentru uz propriu) a optat pentru participarea la acest sistem. Sumele corespunzătoare tichetelor sunt deductibile la calculul impozitului pe profit, iar salariaţii sau funcţionarii publici sunt scutiţi de la plata impozitului pe salariu. 
           Proiectul de lege face parte din categoria legilor ordinare, potrivit prevederilor art. 76 alin. (2)  din Constituţia României, republicată.
Potrivit art. 75 din Constituţia României, republicată, şi a art. 86 din Regulamentul Camerei Deputaţilor, republicat,  Camera Deputaţilor este Cameră decizională.


În şedinţa din 05.03.2009, în urma examinării propunerii legislative, membrii celor două Comisii au hotărât, cu majoritate de voturi a membrilor prezenţi respingerea propunerii legislative privind emiterea, acordarea şi utilizarea de tichete pentru stimularea utilizării tehnologiei informaţiei  din următoarele considerente: este vorba de o scutire dublă de impozit, atât la nivelul companiei care oferă tichetele, cât şi la nivelul salariatului, ceea ce încalcă principiul echităţii fiscale şi,  în plus, prin politica fiscală românească se consideră deductibile doar acele cheltuieli legate de activităţi care aduc venituri. 
                               PREŞEDINTE,                                                                                  PREŞEDINTE,

                               Ştefan Viorel                                                                                      Relu Fenechiu 

